section_heading: Povijest
paragraph_text: S vremenom se isplativost održavanja željeznice pokazala upitnom, pa je 1970. od Bayrischzella do vrha Wendelsteina sagrađena žičara koja je trebala dugoročno zamijeniti nerentabilnu željeznicu. Međutim, zupčana je Wendelsteinska željeznica privlačila mnogobrojne turiste pa je zbog toga ipak sačuvana. Godine 1987. Započelo se i s njezinom modernizacijom, a novac za obnovu – ukupno 17 milijuna njemačkih maraka – osigurali su Savezna pokrajina Bavarska, okolne općine, kotar Rosenheim i matična tvrtka Lechwerke AG. Obnova željeznice završena je 1991. godine: do Wendelsteinhausa – krajnje planinske postaje na 1723 metra nadmorske visine – svakih pola sata naizmjenično voze dva nova električna vlaka (vagoni-lokomotive). Vožnja uzbrdo traje dvadesetak, a nizbrdo 30 minuta. I dvije starinske željezničke garniture još uvijek su u voznom stanju, ali one prometuju samo u posebnim prigodama.